**ELŐTERJESZTÉSE**

**Képviselő-testület 2017. november 15-i,**

**a Közoktatási, Művelődési, Ifjúsági és Sport Bizottság 2017. november 7-i ülésére**

**Ügyiratszám: XV/2179-1/2017.**

**Tárgy:** Intézményvezetői megbízás meghosszabbításának véleményezése az állami fenntartású, Kesjár Csaba Általános Iskola 2. vezetői ciklusra vonatkozó intézményvezetői megbízásához

*Az előterjesztés tárgyalása Magyarország helyi önkormányzatairól szóló 2011. évi CLXXXIX. törvény 46. § (2) bekezdés b) pontja, valamint Budaörs Város Önkormányzatának Képviselő-testülete Budaörs Város Önkormányzatának Szervezeti és Működési Szabályzatáról szóló 36/2010. (XI. 12.) ÖKT. számú rendeletének (továbbiakban: SZMSZ) 18. § (2) bekezdése és 58. § alapján* ***nyilvános*** *ülésen történik, az érintett kérésére azonban zárt ülést kell tartani.*

**Tisztelt Képviselő-testület!**

**Tisztelt Bizottság!**

A Kesjár Csaba Általános Iskola intézményvezetőjének vezetői megbízása 2018. július 31-én lejár. Tóth Krisztina igazgató asszony, jelenleg az első vezetői ciklusát tölti, mely esetében kivételes eljárást engednek a vonatkozó szabályozások.

A nemzeti köznevelésről szóló 2011. évi CXC. törvény (továbbiakban: köznevelési törvény) 68. §-a értelmében „az állami intézményfenntartó központ által fenntartott intézmény” vezetőjét „az oktatásért felelős miniszter bízza meg öt évre”.

A 83. § (4) bekezdés h) pontja tartalmazza, hogy a vezetői megbízáshoz „a vagyonkezelésében levő ingatlan tulajdonos önkormányzatának” véleményét is szükséges megkérni. Az Érdi Tankerületi Központ ennek megfelelőem kérte Budaörs Város Önkormányzat Képviselő-testületének véleményét.

A köznevelési törvény 67. § (7) bekezdése értelmében *„az intézményvezető kiválasztása - ha e törvény másképp nem rendelkezik - nyilvános pályázat útján történik****. A pályázat mellőzhető, ha az intézményvezető ismételt megbízásával a fenntartó és a nevelőtestület egyetért.*** *Egyetértés hiányában, továbbá az intézményvezető harmadik és további megbízási ciklusát megelőzően a pályázat kiírása kötelező”*.

A Kesjár Csaba Általános Iskola nevelőtestület és szülői közössége 2017. november 7-én tárgyalja a vezetői megbízás meghosszabbítása napirendjét.

Igazgató Asszony 1993-tól tanára a Kesjár Csaba Általános Iskolának a korábbi igazgató is komolyan tudott támaszkodni munkájára. Az iskolában 2010-ben beinduló, mára referencia intézménnyé váló, életvitelprogram vezetőjeként lelkiismeretes, elkötelezett munkát végzett. 2013-tól vezeti az intézményt, szakmailag elhivatottan, lelkiismeretesen. A működtetés idején is együttműködő volt Önkormányzatunkkal, a közös megoldásokban együttműködő, minden olyan ügyben, mikor ez szükséges. Vezetői személyisége a kor jelenlegi kihívásaihoz, a megnövekedett intézményi és pedagógusi terhek kezeléséhez kiválóan alkalmazkodik.

Tapasztalataink alapján továbbra is nagyon jó kapcsolatot ápol Önkormányzatunkkal, a Hivatal illetékes szervezeti egységeivel, a társintézményekkel, városi szakembereinkkel, helyismerete és szakmai tapasztalata garancia a további jó együttműködésre.

Mindezek alapján javasoljuk a Bizottság és Képviselő-testület számára – a további megbízáshoz – a támogató vélemény megadását.

**Melléklet:** a Tankerület felkérő levele

**Határozati javaslat a Közoktatási, Művelődési, Ifjúsági és Sport Bizottság részére:**

Budaörs Város Önkormányzat Képviselő-testület Közoktatási, Művelődési, Ifjúsági és Sport Bizottsága javasolja a Képviselő-testületnek támogató vélemény megadását Tóth Krisztina további 5 éves megbízásához, a Kesjár Csaba Általános Iskola intézményvezetői megbízásához.

*A határozathozatalhoz az SZMSZ 37. § (1) bekezdése alapján* ***egyszerű szótöbbség*** *szükséges.*

*A határozathozatal az SZMSZ 60. § és a 38. § (1) bekezdése alapján* ***nyílt szavazással*** *történik.*

**Határozati javaslat a Képviselő-testület részére**

1. Budaörs Város Önkormányzat Képviselő-testülete – mint az Érdi Tankerületi Központ vagyonkezelésében levő Kesjár Csaba Általános Iskola ingatlanának tulajdonosa, a nemzeti köznevelésről szóló 2011. évi CXC. törvény 83. § (4) bekezdés h) pontjában meghatározott véleményezési jogkörében eljárva – támogatja Tóth Krisztina 2018. augusztus 1-jétől, öt évre történő, ismételt intézményvezetői megbízását.

2. Budaörs Város Önkormányzat Képviselő-testülete felkéri a polgármestert az 1. pontban foglalt vélemény továbbítására.

*A határozathozatalhoz az SZMSZ. 37. (1) bekezdése alapján* ***egyszerű szótöbbség*** *szükséges.*

*A határozathozatal az SZMSZ 38. § (I) bekezdése alapján* ***nyílt szavazás****sal történik.*

**Határidő:** Vélemény megküldése a tankerülethez

2017. november 16.

**Felelős:** polgármester

**Végrehajtást végzi:** Polgármesteri Kabinet, Köznevelési és Közművelődési Osztály

Budaörs, 2017. október 30.

Wittinghoff Tamás

polgármester

Az előterjesztést készítette:

Polgármesteri Kabinet,

Köznevelési és Közművelődési Osztály

Karsainé Kovács Judit, osztályvezető: ……………………………………………….

Vágó Csaba, irodavezető: ……………………………………………….

Törvényességi felügyelet:

Jegyzői Iroda: ……………………………………………….

dr. Bocsi István, jegyző: ……………………………………………….